РЕШЕНИЕ НА КОМИСИЯТА
от 27 май 2011 година
за разрешаване пускането на пазара на хромен пиколинат като нова хранителна съставка съгласно Регламент (ЕО) № 258/97 на Европейския парламент и на Съвета
(нотифицирано под номер C(2011) 3586)
(само текстът на английски език е автентичен)
(2011/320/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
като има предвид, че:
(1)
На 6 април 2009 г. дружеството Cantox Health Sciences International отправи от името на Nutrition 21 искане към компетентните органи на Ирландия за пускане на пазара на хромен пиколинат като нова хранителна съставка.
(2)
На 24 април 2009 г. компетентният ирландски орган за оценка на храните изготви доклад за първоначална оценка. В посочения доклад органът стигна до заключението, че е необходимо да се направи допълнителна оценка.
(3)
На 30 април 2009 г. Комисията информира всички държави-членки за искането. На 12 август 2009 г. беше отправено искане към Европейския орган за безопасност на храните (ЕОБХ) за извършване на оценка.
(4)
На 10 ноември 2010 г., след искане от страна на Комисията, ЕОБХ прие становище (2) относно безопасността на хромния пиколинат като източник на хром, добавен за хранителни цели към храни за населението като цяло (включително хранителни добавки) и храни за специфична хранителна употреба. В становището си ЕОБХ достига до заключението, че хромният пиколинат не поражда опасения във връзка с безопасността, при условие че общото количество хром не надвишава 250 μg дневно, т.е. стойността, установена от Световната здравна организация за допълнителен прием на хром, която не трябва да се надхвърля.
(5)
В Регламент (ЕО) № 953/2009 на Комисията от 13 октомври 2009 г. относно веществата, които могат да се добавят за специални хранителни цели в храни за специфична хранителна употреба (3) и/или в Регламент (ЕО) № 1925/2006 на Европейския парламент и на Съвета от 20 декември 2006 г. относно влагането на витамини, минерали и някои други вещества в храните (4) са определени специални разпоредби относно употребата на витамини, минерали и други вещества в храната. Употребата на хромен пиколинат следва да бъде разрешена, без да се засягат изискванията, определени в това законодателство.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Като източник на хром, определен в приложението, хромният пиколинат може да бъде пуснат на пазара в Съюза като нова хранителна съставка, която да бъде употребявана в храна, без да се засягат специалните разпоредби на Регламент (ЕО) № 953/2009 и/или Регламент (ЕО) № 1925/2006.
Член 2
Означението на новата хранителна съставка, разрешена с настоящото решение, върху етикета на храната, в чийто състав тя влиза, е „хромен пиколинат“.
Член 3
Адресат на настоящото решение е Nutrition 21, Inc., 4 Manhattanville Road, Purchase, New York 10577, САЩ.
Съставено в Брюксел на 27 май 2011 година.